BDMS วิ่ง 4% รับข่าวตั้ง FTA ไทย-อาหรับ หนุนผู้ป่วยเพิ่ม – แจกปันผล 0.30 บ. XD 14 ก.ย.นี้
BDMS บวกกว่า 4% อานิสงส์การตั้ง FTA ไทย-อาหรับ หนุนผู้ป่วยตะวันออกกลางเพิ่ม พ่วงแจกปันผลระหว่างกาล 0.30 บาท ขึ้น XD 14 ก.ย.65 เคาะจ่าย 30 ก.ย.65
BDMS บวกกว่า 4% อานิสงส์การตั้ง FTA ไทย-อาหรับ หนุนผู้ป่วยตะวันออกกลางเพิ่ม พ่วงแจกปันผลระหว่างกาล 0.30 บาท ขึ้น XD 14 ก.ย.65 เคาะจ่าย 30 ก.ย.65
1 ก.ย. 2565

ผู้สื่อข่าวรายงานว่า วันนี้ (1 ก.ย.65) ราคาหุ้น บริษัท กรุงเทพดุสิตเวชการ จำกัด (มหาชน) หรือ BDMS ณ เวลา 10:03 น. อยู่ที่ระดับ 30.50 บาท บวก 1.25 บาท หรือ 4.27% สูงสุดที่ระดับ 31 บาท ต่ำสุดที่ระดับ 29.25 บาท ด้วยมูลค่าการซื้อขาย 991.12 ล้านบาท

บล.แลนด์ แอนด์ เฮ้าส์ ระบุในบทวิเคราะห์ว่า กลุ่มโรงพยาบาลมีประเด็นบวกจากข่าวชาอุดีอาระเบียรับข้อเสนอของรัฐบาลไทย เตรียมเปิดเจรจา “เขตการค้าเสรีกลุ่มประเทศอ่าวอาหรับ-ไทย” ประกอบด้วย ซาอุฯ บาเรนห์ โอมาน ยูเออี กาตาร์ และคูเวต ซึ่งจะช่วยให้ชาวตะวันออกกลาง โดยเฉพาะชาวซาอุฯ สามารถขอวีซ่าเดินทางมาท่องเที่ยวเชิงสุขภาพในประเทศไทยได้ง่ายขึ้น
ขณะในงวดไตรมาส 2/65 BDMS ถือเป็นโรงพยาบาลที่เริ่มเห็นสัญญานบวกจากไทยกลับมาเจริญสัมพันธไมตรีกับประเทศซาอุฯ โดยรายได้จากผู้ป่วยซาอุฯ ไตรมาส 2/65 เติบโตก้าวกระโดดขึ้นมาเป็นอันดับ 5 ของรายได้จากผู้ป่วยชาวตะวันออกกลางแล้ว บวกกับการเปิดเขตการค้าเสรีกลุ่มประเทศอ่าวอาหรับ-ไทยจะช่วยให้รายได้ของ BDMS จากผู้ป่วยชาวตะวันออกกลางเติบโตเร่งตัวมากขึ้น
พร้อมกันนี้ยังคงประมาณการเดิมคาดกำไรสุทธิปีนี้ 11,536 ล้านบาท เติบโต 45% จากปีก่อนหน้า และเพิ่มขึ้นต่อเนื่องอีก 11% ในปีถัดไป โดยยังคงเลือก BDMS เป็น Top pick กลุ่ม แม้ราคาหุ้นปัจจุบันจะเหลือ upside เพียง 9.4% แต่เราจะปรับไปใช้ราคาเป้าหมายปี 66 หลังประกาศงบไตรมาส 3/65  ซึ่งจะทำให้ BDMS มี upside เปิดกว้างมากขึ้น
นอกจากนี้ BDMS ถือว่าจ่ายปันผล 0.30 บาท/หุ้น (คิดเป็น Dividend Yield =1%) มากกว่าคาด และคิดเป็นสัดส่วนถึง 67% ของคาดการณ์เงินปันผลปีนี้ของเราที่ 0.45 บาท/หุ้น บวกกับฐานะทางการเงินที่แข็งแกร่งมากในปีนี้จึงมีมุมมองเป็นบวกมากขึ้นต่อการจ่ายปันผลของ BDMS โดยคาดปีนี้จะยังจ่าย payout ratio ที่สูงเกิน 70% เหมือนช่วง 2 ปีที่ผ่านมาได้ ปรับประมาณการเงินปันผลทั้งปี 65 ขึ้นจากเดิม 0.44 บาท เป็น 0.60 บาทคิดเป็น Dividend Yield 2%